O situaţie extrem de rară prin România acestor ani, când noţiunea de civism a dispărut din peisajul social, s-a petrecut în municipiul Piatra Neamţ. O tânără a dus la Poliţie banii găsiţi într-o parcare.
"O femeie de 34 de ani din Piatra-Neamţ a demonstrat un exemplu uluitor de onestitate şi spirit civic. La data de 28 martie, Guzu Bagiu Andreea s-a prezentat la sediul Poliţiei municipiului Piatra-Neamţ, aducând cu ea un plic ce conţinea suma impresionantă de 16.800 de euro. Da, aţi citit corect - 16.800 de euro".
Acestea sunt precizările dintr-un comunicat emis pe 29 martie 2024, de către IJP Neamţ. Tânăra a declarat poliţiştilor că a găsit plicul cu respectiva sumă în parcarea unei clinici medicale private din oraşul menţionat şi a considerat că cel mai corect este să îl înmâneze autorităţilor, pentru a fi identificat păgubaşul.
La numai o zi după ce plicul a fost predat oamenilor legii, poliţiştii nemţeni au reuşit să-l identifice pe cel care l-a pierdut. Este vorba despre un bărbat în vârstă de 84 de ani, tot din Piatra Neamţ, care a spus că respectiva sumă era destinată plăţii salariilor angajaţilor de la o clinică medicală.
"Spiritul civic şi gestul altruist al Andreei serveşte drept exemplu pentru întreaga comunitate şi dorim să îi transmitem şi pe această cale felicitări pentru acest gest", a declarat inspector Ramona Ciofu.
Cât despre Andreea Guzu Baghiu, ea este angajata unei florării din Piatra Neamţ şi nu a dorit ca fotografia ei să fie mediatizată.
Din fericire, astfel de cazuri nu sunt o raritate prin judeţ. Pe 4 ianuarie 2023, la sediul Inspectoratului de Poliţie Neamţ s-a prezentat un bătrân de 67 de ani, care a predat un portmoneu în care era suma de 1.700 de lei şi acte. "Nu m-aş fi gândit nicio clipă să acţionez în alt mod", declarat bărbatul după ce păgubaşul a fost descoperit.
Acum patru ani, în evidenţă a ieşit şi Cristian Nistor, angajat al Poliției Locale Piatra Neamţ. În una din zilele lunii mai era în timpul liber şi a descoperit, în comuna Alexandru cel Bun, tot un portofel, în care era o sumă consistentă, 4.500 euro şi 2.200 de lei. Cercetările aveau să ducă la identificarea proprietarului, un băcăuan din oraşul Oneşti.